
Pedagógusok mentálhigiénés állapota a magyar oktatási rendszerben

A pedagógusok mentálhigiénés egészsége kitüntetett fontosságú probléma, hiszen munkájuk során a példamutatáson túl leginkább a személyiségükkel hatnak a fiatalokra. Ennek ellenére a pedagógusok – oktatók - oktatást segítők pszichés-mentális egészségének kérdése nincs kellőképpen a figyelem fókuszában, vagy legfeljebb újabb nyomasztó elvárásként nehezedik az érintettekre.

Kutatásunkban a bölcsődétől a felsőoktatásig igyekeztünk átfogó képet kapni a pedagógusok, oktatók és oktatást segítő szakemberek mentálhigiénés állapotáról. Összesen 118, tehát nem sok, de értékelhető számú válaszadó töltötte ki a kérdőívünket. A kutatás során felvettük velük a szokásos szociodemográfiai háttéradatokon túl a Mentális Egészség Tesztet, az Aspirációs Indexet, két kiégés-kérdőívet és a szubjektív testi egészséget mérő PHQ kérdőívet. Ezen felül rákérdeztünk a munkájuk során szubjektíve észlelt problémákra, a protektív faktoraikra, szorongásaik tárgyára és külön a klímaszorongásra.
Eredményeink szerint a pedagógustársadalom pszichés-mentális, de testi egészsége is jelentősen függ attól a környezettől, ahol és ahogyan dolgoznak. A 2022 májusától novemberig tartó időszakban is sokat romlott a pedagógusok közérzete, köszönhetően valószínűleg az oktatásügyet sújtó parázs eseményeknek.

Budapesttől távolodva, szegényebb régiókban, nehéz sorsú családok gyerekeivel dolgozva egyre több testi-lelki problémáról számoltak be a pedagógusok a saját életükben. A képzettebb, városias környezetben élő pedagógusok több védőfaktorral rendelkeznek, és alapvetően más jellegű problémáik vannak, mint képzetlenebb, vidéki kollégáiknak: a képzettebb városiak inkább jobban szoronganak a klímaügyek és az ország, az egészségügy és az oktatásügy helyzete miatt. Az egyházi és nem egyházi iskolákat összehasonlítva az egyházi fenntartású intézmények pedagógusai számos mentális-egészség, és elégedettség mutatóban felülmúlták „állami” kollégáikat. Összességében a pedagógusok a rendkívül alacsony bérezésüket és a szakma alacsony megbecsültségét tartják a legnagyobb problémájuknak, amelyek mellett a szakmai kihívások gyakorlatilag eltörpülnek.

Kutatásaink minden oldalról azt támasztják alá, hogy a jobb munkakörülmények, az alacsonyabb munkaterhelés, a magasabb szintű képzettség, tehát a továbbképzések lehetősége, a nehezen kezelhető helyzetekben kapott külső segítség mind jelentősen javítják a pedagógusok testi-lelki egészségét, motivációját és hatékonyságát.



